ועדת החקירה הפרלמנטרית בנושא האלימות בספורט, כנסת 15, פרוטוקול מספר 23, 2002-07-22 00:00

אבשלום וילן: אני פותח את ישיבת הוועדה בנושא האלימות בספורט.

אבשלום וילן: לצערי נפלנו על יום של סערות במליאת הכנסת, בעיקר בוועדות.

אבשלום וילן: מתקיימות כעת הצבעות על מסקנות ועדת טל, על מסקנות ועדת רבינוביץ ועל הארכת הזכיונות לבעלי ערוץ 2. אתכם הסליחה, אנחנו קצת בלחץ זמנים.

אבשלום וילן: יש לנו שלושה סעיפים על סדר היום.

אבשלום וילן: חבר הכנסת איתן כבל, חבר הוועדה, כתב מכתב ובעקבותיו קיבלתי גם תשובה מההתאחדות לכדורגל באשר לאירוע של התנכלות לכתבים וצלמים בגמר ישיבת ההתאחדות לכדורגל.

אבשלום וילן: יש גם תלונה הפוכה ואנחנו נדון בזה.

אבשלום וילן: נושא שני על סדר היום הוא אלימות כנגד מנהלי קבוצות ומאמנים.

אבשלום וילן: עוד לא פתחנו את העונה אבל לצערי כבר יש פרסומים על הפעלת אלימות כלפי מנהלי מכבי תל-אביב וגם כלפי מאמן הפועל פתח-תקווה, מר ניר לוין.

אבשלום וילן: הנושא השלישי על סדר היום הוא היערכות לקראת פתיחת הליגה.

אבשלום וילן: אתחיל בעדכונים.

אבשלום וילן: לפני כמה חדשים הזמנו את מר דיוויד שטרן מה-NBA להציג בפנינו את המודל, איך בתוך 15 שנים הצליחו לנקות את ליגת הכדורסל המקצוענית האמריקאית מתופעות האלימות שהיו בה.

אבשלום וילן: מר אריק הניג דיבר איתו, אני הייתי אמור להיפגש איתו אך כתוצאה מכך שסדרת הגמר נסתיימה ב-4 משחקים ולא ב-6 הוא שינה את תכניותיו ולא הגיע לפגישה.

אבשלום וילן: אני מקווה שבסתיו הוא יגיע לכאן.

אבשלום וילן: שר המדע, התרבות והספורט מתכוון להעניק לו תואר דוקטור כבוד.

אבשלום וילן: אני מקווה שבמסגרת יום עיון של הוועדה הוא יציג את הנושא.

אבשלום וילן: ב-11 בנובמבר תועלה הצגה של "תיאטרון הנפש" בנושא האלימות בספורט ובכדורגל, שמבוססת על המקרה של אמיר רנד.

אבשלום וילן: הם מופיעים בבתי-ספר ובצוותא, במקומות כאלה.

אבשלום וילן: הכנסת תארח אותם ב-11 בנובמבר.

אבשלום וילן: יוזמנו גם בני נוער ולאחר מכן ייערך דיון במסגרת הוועדה.

אבשלום וילן: חברת הכנסת יעל דיין פנתה אלי במכתב והסבירה שלוח הזמנים שלה עמוס ולכן היא מבקשת לוותר על חברותה בוועדה.

אבשלום וילן: אני אפנה ליושב-ראש ועדת הכנסת, חבר הכנסת יוסי כץ, ואבקש ממנו להחליפה.

אבשלום וילן: כמובן שצריכה להיות אישה בוועדה וכל מי שיש לו הצעות מוזמן להעבירן אלי.

אבשלום וילן: להזכירכם, לפני שלושה שבועות הכנסת האריכה את המנדט של הוועדה עד לגמר הכנסת ה-15 (נובמבר 2003, אם הבחירות יערכו במועדן, או לפני כן, אם הבחירות יוקדמו).

אבשלום וילן: על כל פנים לפני שבועיים נערך דיון ביוזמתי, בהשתתפות שר המדע, התרבות והספורט על עבודת הוועדה, לגבי כל מה שהגענו אליו עד עכשיו, אבל צריך להמשיך.

אבשלום וילן: אנחנו לא ניכנס לזה עכשיו אבל הבנתי שגם בהתאחדות לכדורגל נערך דיון.

אבשלום וילן: יש לנו עוד הרבה מאוד נושאים שזקוקים לטיפול.

אבשלום וילן: אגב, קיבלנו דוח ממשטרת ישראל שמצביע על ירידה של כ-5% באירועי האלימות המדווחים.

אבשלום וילן: אני מעדיף לקבל דוח שמצביע על ירידה של 5% מאשר על עלייה של 5% אבל אינני בטוח שזה אכן מעיד על מגמה.

אבשלום וילן: נקיים על כך דיון בהזדמנות אחרת.

אבשלום וילן: ברשותכם אני רוצה להתחיל בנושא שמופיע פה שני על סדר היום והוא אלימות כנגד מאמנים וכנגד מנהלי קבוצות כדורגל.

אבשלום וילן: אני רואה בחומרה רבה את העובדה שעוד בטרם התחלנו את העונה כבר אוהדים התפרעו.

אבשלום וילן: בפני הוועדה הופיעו מספר פעמים נציגי חוגי אוהדים.

אבשלום וילן: נציגי חוגי אוהדים של מכבי תל-אביב השתתפו פה בישיבות לפחות 3 פעמים.

אבשלום וילן: הבנתי שמעבר להפגנות היתה גם שריפת כיסאות במתקן האימונים של מכבי תל-אביב ופגיעה ברכוש.

אבשלום וילן: מר לוני הרציקוביץ, אני מבקש שתציג את האירועים.

אבשלום וילן: אנחנו לא מתכוונים לעבור על זה לסדר היום.

לוני הרציקוביץ: זה החל במשחק גמר הגביע לנוער.

לוני הרציקוביץ: במחצית המשחק החל אותו גוש להתפרע.

לוני הרציקוביץ: דרך אגב, הם יוצגו בחלק מהישיבות פה, הגיעו לכאן וחתמו על האמנה ואחר-כך הם ארגנו התפרעויות.

לוני הרציקוביץ: הם שולחים אחד שאומר שהוא ישרוף לך את הבית ושני האומר שהוא עוצר אותו כדי שהוא לא ישרוף את הבית.

לוני הרציקוביץ: זה דרך ההתנהלות של העסק הזה.

לוני הרציקוביץ: זה החל במשחק הגמר של הנוער.

לוני הרציקוביץ: במחצית המשחק כ-20 אנשים החלו להתפרע ולצעוק.

לוני הרציקוביץ: בתום המשחק הם עשו הפגנה, הצגות גדולות עם צעקות, צרחות ויידוי חפצים.

לוני הרציקוביץ: כמובן שזה ממשיך מאז, וזה מקבל כמה צורות.

לוני הרציקוביץ: צורה אחת היא מה שהם מכנים "הפגנה תרבותית" מול ביתי.

לוני הרציקוביץ: מי שמעוניין בתרבות, מוזמן.

לוני הרציקוביץ: שם יש באמת "הצגה תרבותית".

לוני הרציקוביץ: אני חייב להגיד שגם אם היינו לוקחים כל מיני בעלי חיים ושמים אותם מול ביתי זה היה הצגה תרבותית, גם בהיבט של הניקיון וגם בהיבט של ההתנהגות.

לוני הרציקוביץ: החוק לא מכנה התקהלות של מתחת לחמישים איש כהפגנה ולכן המשטרה מנועה מלהתערב.

לוני הרציקוביץ: דווקא שם המשטרה משתפת פעולה, היא מגיעה, יש סיורים, יש את המשמר האזרחי, אבל האנשים האלה עדיין יושבים שם.

לוני הרציקוביץ: כאשר אני מגיע לביתי אני בדרך כלל שומע נהמות וצעקות.

לוני הרציקוביץ: הם תולים שלטים על בתי השכנים, על הגדר החיצונית, דבר שבעליל נראה לי לא כל-כך חוקי ובוודאי לא מסבר את העין.

לוני הרציקוביץ: אבל הבעיה הרבה יותר בוטה כאשר הם מכוונים את זה כלפי בני משפחתי.

לוני הרציקוביץ: רוב הזמן אני לא בבית, אני גם בנסיעות בחוץ-לארץ, אך הם ממשיכים לעשות את זה.

לוני הרציקוביץ: הם עושים את זה מכיוון שיש להם הכוונה.

לוני הרציקוביץ: החוליה החלשה של כל מי שעוסק בכדורגל הם בדרך כלל בני משפחתו.

לוני הרציקוביץ: זה לא נוגע רק למקרה שלי אלא לכל מי שעוסק בכדורגל, בוודאי לאנשים שפויים שיש להם משהו בחיים מעבר לכדורגל.

לוני הרציקוביץ: יש האומרים: בסדר, זאת פרנסתי.

לוני הרציקוביץ: אבל יש אנשים שלא מתפרנסים מזה ומי שלוחץ עליהם לעזוב הן בדרך כלל המשפחות.

לוני הרציקוביץ: יש שם חבורה שלקחה על עצמה "תיק", לגרום למצב שאני אעזוב את הכדורגל.

לוני הרציקוביץ: הם עושים את זה דרך הפגנה ליד ביתי.

לוני הרציקוביץ: באירוע הפתיחה של העונה באיצטדיון קריית שלום ב-1 ביולי הגוש הזה, שהיו בו 200 איש - רובם היו בסדר.

לוני הרציקוביץ: אותם 20-30 אנשים עשו שם מופע אימים כדי להראות מה זה נקרא להתפרע.

לוני הרציקוביץ: הם קרעו את הגדר.

לוני הרציקוביץ: אנחנו שיפצנו את קריית שלום, כי יש שם אזור קצת מסוכן שבו ילדים יכולים ליפול לתהום, אז גידרנו את הכל והעניין מסודר.

לוני הרציקוביץ: הם נכנסו פנימה, ישבו ביציע הזה, התפרעו, קראו קריאות גנאי, קיללו את כולם.

לוני הרציקוביץ: כמובן שאני כיכבתי בראש המושמצים אבל הם קיללו גם את אשתי וכל מיני אנשים שפעילים במכבי תל-אביב.

לוני הרציקוביץ: קריאות כמו "לוני מחבל", "בדם ואש את לוני נגרש" וכך הלאה עברו שם כמטבע עובר לסוחר.

לוני הרציקוביץ: כדי להוסיף קצת צבע לעניין, זרקו שם רימון עשן ואחר-כך שני חזיזים.

לוני הרציקוביץ: בהחלט לא תקין.

לוני הרציקוביץ: כוח המשטרה נקרא למקום, הם הסירו את השלטים שתלו אותם אוהדים וההפגנה "התרבותית" הזאת הסתיימה.

לוני הרציקוביץ: אני את התרבות הזאת מאוד לא אוהב.

לוני הרציקוביץ: כמובן שזה ממשיך.

לוני הרציקוביץ: החברים האלה, שהם מיעוט - ומיעוט כזה קיים בכל קבוצה, זה יכול להיות 10-20 איש, לא יותר - פועלים ממניעים שאינם קשורים לקבוצה, בוודאי לא לטובת הקבוצה או לרצון לדיאלוגים למיניהם כי זה לא מה שמעניין אותם.

לוני הרציקוביץ: יש פה קטע שקשור לטובות הנאה, להזמנות למשחקים, יש פה קטע שקשור בלהשיג את שלהם.

לוני הרציקוביץ: לצערי במשך הרבה שנים קריית שלום היתה נחלתם של אנשים שעשו בה כבשלהם.

לוני הרציקוביץ: דרך ההתנהלות הזאת הופסקה ופה אנחנו רואים איזה אקט של הישרדות שהוא יותר נכון לאיזה ועד עובדים מצומצם של 10 איש, בלי להעליב חלילה את העובדים במדינת ישראל שמנהלים מאבקים צודקים.

לוני הרציקוביץ: יש פה אקט פרוע שאני חושב שיש רק דרך אחת לטפל בו: להקיא את האנשים האלה החוצה מתוך קהל אוהדי הכדורגל.

לוני הרציקוביץ: מסתבר שהאלימות בכדורגל היא דבר הרבה יותר מצומצם מאשר נדמה לכולנו והיא מונעת על-ידי אותן קבוצות קטנות.

לוני הרציקוביץ: על-ידי זיהוי שלהן וטיפול פרטני בהן - וזה מה שנעשה בחוץ-לארץ - פשוט יוציאו אותן מאותם מעגלים.

לוני הרציקוביץ: רוב אוהדי הכדורגל הם בסדר.

לוני הרציקוביץ: פעמים רבות ילדים ואחרים שנמצאים בסביבתם נגררים להתנהלות הזאת של הקללות ושל ההסתות ובסוף גם להתפרעויות, שמייצרות לצערי את מקרי אמיר רנד ותופעות אחרות, מכיוון שיש את המתסיסים.

לוני הרציקוביץ: זה מזכיר לי קצת את תקופת האינתיפדה הראשונה, שאז שירתי בשטחים.

לוני הרציקוביץ: היו שם הפגנות של 2,000-3,000 אנשים והתפרעויות אבל תמיד בתוך הקבוצות האלה היו אותם 10 אנשים שניתן לזהות אותם במשקפת.

לוני הרציקוביץ: אם מצליחים בצורה כלשהי לנטרל אותם, כל ההפגנה מתפזרת.

לוני הרציקוביץ: בדיוק אותה תופעה ניתן למצוא בכדורגל.

לוני הרציקוביץ: לדעתי היום כל קבוצת כדורגל תצטרך לטפל באותם אנשים.

לוני הרציקוביץ: אצלנו אנחנו כבר יודעים מי הם, יודעים מהיכן הם הגיעו, מה האינטרסים שלהם.

לוני הרציקוביץ: צריך פשוט להעיף את התופעה הזאת ולמגר אותה אחת ולתמיד.

לוני הרציקוביץ: אין לי שום בעיה עם ביקורת, אין לי בעיה שאדם יגיד לי שאני יודע או לא יודע לנהל קבוצת כדורגל.

לוני הרציקוביץ: מה שבטוח, שאם נעשה אקט פלילי הרי יש משטרה לצורך הטיפול בעניין.

אבשלום וילן: אתה אומר שעקרו גדרות בקריית שלום.

אבשלום וילן: האם הגשתם תלונה במשטרה?

לוני הרציקוביץ: הגשתי תלונה.

לוני הרציקוביץ: באימון שלאחר מכן לא הכנסנו את החבורה הנחמדה הזאת לקריית שלום ואז הם הלכו להגיש תלונה על כך שלא הכנסתי אותם למתקן שלנו.

לוני הרציקוביץ: המשטרה הזמינה אותם לשיחה, כרגע שיחה ידידותית.

לוני הרציקוביץ: אני אישית קצת מצר על כך מכיוון שזה היה אירוע שהיה יכול לשמש כדוגמה, שפעם אחת יקחו אדם אחד או 2-3 אנשים ויפעילו את החוקים החדשים, ירחיקו אותם ל-3 חודשים מהמגרש.

לוני הרציקוביץ: דרך אגב, זה הדבר היחיד שירתיע אותם, אם ירחיקו אותם ממגרשי הכדורגל לתקופה מסוימת, בהתחלה ל-3 חודשים ולאחר מכן יתכן שלשנה שלמה.

לוני הרציקוביץ: זה דבר שגם מרתיע את האחרים.

לוני הרציקוביץ: אם לא נטפל בכך היום, נצטרך לטפל בזה בבלומפילד.

לוני הרציקוביץ: אם לא נטפל בזה במשחק הראשון, נצטרך לטפל בזה במשך כל העונה.

לוני הרציקוביץ: לכן עדיפה פעולה מונעת מראש כלפי אותם אנשים.

לוני הרציקוביץ: יכולנו לזהות אותם.

לוני הרציקוביץ: בתלונה שהגשתי אני זיהיתי אותם בשמותיהם ועל רקע זה אנשי המשטרה זימנו אותם לשיחה, דיברו איתם וכנראה הזהירו אותם.

אבשלום וילן: היה אימון פתיחת עונה של מכבי תל-אביב.

אבשלום וילן: אוהדים מסוימים התפרעו.

אבשלום וילן: בשביל זה בדיוק עשינו את החקיקה.

אבשלום וילן: למה משטרת ישראל לא נקטה כאן יד קשה?

אבשלום וילן: ראינו מה אירע בחיפה, שפעם אחת אוהדים נתפסו וזה מייד הרתיע.

אבשלום וילן: למה פה המשטרה לא השתמשה בזה כמקרה מבחן ואמרה: קדימה?

אבשלום וילן: אני לא יודע אם יש לקבוע הרחקה ממשחקים ל-3 חודשים או לחודש, השופט יפסוק, אבל יש להתחיל להפעיל את החוקים שהעברנו.

זאב גוטמן: אתה מתייחס פה למקרה פרטני שאנחנו לא באנו ערוכים עם כל הנתונים לגביו ואני לא יכול לתת לך תשובה לגביו.

זאב גוטמן: מר לוני הרציקוביץ הציג את הדברים באופן פרטני.

זאב גוטמן: אנחנו צריכים לקבל התייחסות מהיחידה בשטח.

זאב גוטמן: מאחר ולא ידענו שהעניין הזה יעלה, אין לי את הנתונים הללו ואני לא יכול להתייחס.

זאב גוטמן: כעיקרון, השוטרים מכוונים ומכירים את כל שינויי החקיקה ואיך ליישם אותם הלכה למעשה.

זאב גוטמן: במקרה הפרטי הזה אין לי את הנתונים.

אבשלום וילן: ומה לגבי הנקודה השניה, על כך שמול ביתו עומדת הפגנה קבועה לאורך זמן, עם שלטים וכדומה?

זאב גוטמן: צריך לבדוק אם יש פה עבירה על החוק על-פי החוק אתה יכול לשבת עם שלט, כל עוד אין בו משהו פוגעני.

לוני הרציקוביץ: כנראה שאין פה עבירה על החוק.

אריק הניג: לראש הממשלה יצחק רבין ז"ל עשו את זה במשך שנתיים.

אבשלום וילן: להפגין מול אנשי ציבור זה לגיטימי, אבל האם תליית שלטים על גדרות של שכנים מותרת?

זאב גוטמן: אז השכנים יכולים להתלונן.

זאב גוטמן: אלה דברים פרטניים וצריך לברר אותם.

אבשלום וילן: לגבי ההפגנה מול הבית - אני מסכים איתך.

אבשלום וילן: לגבי מה שקרה בקריית שלום, שאוהדים התפרעו בתחילת אימון באירוע ספורטיבי לכל דבר - זה דבר אחר.

אבשלום וילן: אתה לא מכיר את המקרה.

אבשלום וילן: אני מבקש לקבל תוך שבוע ימים תשובה מה קרה.

אבשלום וילן: היה לנו מקרה דומה בחיפה, כאשר לא ידעו עדיין שהחוקים נכנסו לתוקף, הם רק פורסמו ברשומות, ושבוע לאחר מכן התחילו להפעיל אותם והיו לזה תוצאות.

אבשלום וילן: אני מבקש לקבל תשובה ברורה מדוע לא הופעל החוק.

אבשלום וילן: אולי היו לכם שיקולים אחרים.

אבשלום וילן: מר ניר לוין, בעיתונות נכתב שנתקלת בבעיות בעת שהתחלת להעביר את האימון הראשון של העונה בהפועל פתח-תקווה.

ניר לוין: אני רוצה להתייחס למכבי תל-אביב כי הבעיות שלי היו דווקא בעונה שעבדתי במכבי תל-אביב.

ניר לוין: היו לי בעיות גם בפתח-תקווה אבל בקדנציה הקודמת שלי.

ניר לוין: אני רוצה להתייחס לתקופה שעבדתי במכבי תל-אביב וגם לקדנציה הקודמת שלי בהפועל פתח-תקווה.

ניר לוין: בשני מקרים יצאתי מהמגרש בחסות המשטרה.

ניר לוין: דרך אגב, המשטרה עשתה אז עבודה מצוינת אבל האוהדים השתוללו בהתפרעות אלימה תוך השמעת ביטויים קשים ואיומים.

ניר לוין: זה היה פשוט זוועה.

ניר לוין: ברמה האישית זה כמובן מאוד לא נעים.

ניר לוין: מעבר לזה, כפי שמר לוני הרציקוביץ ציין, מדובר פה על אנשים לא רבים שאפשר לזהות אותם בקלות.

ניר לוין: אחד מהאנשים שקיללו אותנו כשישבנו באוטובוס הקבוצה בדרכנו חזרה ממשחק הגביע בחולון הוא מראשי ועד האוהדים של מכבי תל-אביב.

ניר לוין: צריך לעשות פעולה נקודתית, לזהות את האנשים האלה ולאתר אותם.

ניר לוין: השוטרים שליוו את הרכב שלי מחוץ למגרש בסך הכל עשו עבודה טובה.

ניר לוין: אמרתי להם: תצאו החוצה ותתפסו אדם אחד שיורק על כלי הרכב שלי או שמקלל ומאיים, תביאו אותו ואני אגיש נגד תלונה.

ניר לוין: אוהדים הודיעו לי שהם יודעים איפה אני גר וכמה ילדים יש לי ואמרו שיטפלו בילדים שלי.

ניר לוין: זה קרה מספר מקרים.

ניר לוין: זה קרה גם לפני 5 שנים כשהייתי בהפועל פתח-תקווה.

ניר לוין: באחד ההפסדים הוציאו אותי בחסות משטרה כש-20-30 איש צועקים ומקללים.

ניר לוין: זה היה כאילו מובן מאליו שמותר להם לאיים ולקלל ושלא עושים להם שום דבר.

ניר לוין: אם היו תופסים 3-4 מתוך החבורה הזאת והיו מפעילים עליהם את הענישה, זאת שעברה לאחרונה בחוק, אז כל החבורה שמסביב לא היתה יותר עוסקת בדברים האלה.

ניר לוין: אין בעיה להרחיק את האנשים האלה מהמגרשים.

ניר לוין: אדם כזה יצטרך בזמן המשחקים כל פעם שמכבי תל-אביב משחקת בבית להתייצב במשטרה ולחתום פעמיים: אם המשחק מתחיל בשעה 6 הוא יצטרך לחתום ב-6:30 וב-7:30 וכך יהיה ברור שהוא במשחק הזה לא יהיה.

ניר לוין: אם תהיה ענישה כזאת למשך חודש ימים, אותו אדם לא יקלל יותר ולא יאיים.

ניר לוין: אם יעשו את זה ל-10 אנשים, אז כל השאר יבינו את הדברים האלה.

ניר לוין: אני מצטרף בהחלט לדברים שאמר מר לוני הרציקוביץ.

ניר לוין: מה שצריך פה הוא טיפול תקיף במספר אנשים ושלטיפול הזה יהיה הרבה מאוד הד בתקשורת.

ניר לוין: כך שלמשל הופיע בתקשורת אותו אדם שצעק "מוות לערבים".

ניר לוין: תפסו אותו והוא חטף עונש שנראה לאנשים אולי בלי פרופורציות אבל זה מצוין כי כולם שמעו וראו את זה.

ניר לוין: אני לא יודע אם זה יעזור אבל אם יטפלו כך בעוד כמה אנשים, אחרים ילמדו.

אבשלום וילן: שמעת מה הוא אמר, שהמסקנה שלו שבפעם הבאה הוא ידאג לא לצעוק ליד השוטרים.

ניר לוין: בסך הכל להערכתי לא צריך פה טיפול יותר מדי ארוך טווח ומסובך אלא יש צורך בטיפול נקודתי, ועם הד תקשורתי, והדברים יעשו את שלהם.

איתן כבל: כמי שנמצא הרבה במגרשי כדורגל, האמת היא שלעתים מאוד לא נעים להימצא במגרש ולראות את הקבוצה הקטנה הזאת שקיימת תמיד, והיא קבוצה קטנה.

איתן כבל: זאת קבוצה שגם מזינה את עצמה, הם ניזונים מההתלהבות של עצמם.

איתן כבל: זה נותן תחושה מאוד לא נעימה למי שנמצא במגרש.

איתן כבל: אני מכיר חלק מהאנשים, אני יושב איתם במשחקי כדורגל, ואני בין אלו שמנסים להרגיע ולהתריע בהם, אבל כמובן שזה לא עוזר.

איתן כבל: לעתים כאשר אתה מנסה להרגיע האלימות מופנית כלפיך.

איתן כבל: אין לי ספק שחלק לא קטן מהאנשים האלה מאורגן, במובן זה שיש להם אינטרסים בתוך המערכת.

איתן כבל: אנשים רוצים לקבל כרטיסי הזמנות, להראות שהם בעלי בתים בתוך מערכת הקבוצה, ולחלקם יש גם אינטרסים כלכליים.

איתן כבל: זה לא חייב להיות אינטרס לרווח של מיליוני שקלים, זה יכול להיות גם אינטרס לרווח של מאות שקלים.

איתן כבל: אנשים מוכנים לעשות הרבה בשביל זה.

ניר לוין: רציתי להוסיף משהו בנושא ההסברה.

ניר לוין: דובר כאן קודם על ההצגה הזאת, וזה דבר יפה מאוד.

ניר לוין: מבצע כזה, או תהליך כזה של הגברת חקיקה והגברת ענישה ותפיסה של עבריינים - ואני בפירוש קורא להם עבריינים - צריכים לבוא עם עבודת סברה.

ניר לוין: אתן לכם דוגמה למה אני מתכוון.

ניר לוין: הזמינו אותי להרצות בבית-ספר ברחובות על נושא האלימות בספורט.

ניר לוין: ברחובות לפני הרבה מאוד שנים אירע רצח, כאשר האוהד מוטי קינד נרצח במגרש הכדורגל.

ניר לוין: רצה הגורל ובאותו בית-ספר אחת המורות היתה אחותו של מוטי קינד.

ניר לוין: קישרו בינינו, דיברתי איתה והיא אמרה לי שהיא שומרת המון חומר מאותה תקופה ושיש לה מה להגיד.

ניר לוין: בקיצור, עשינו שיחה משולבת שלה ושלי.

ניר לוין: היא הביאה כתבה ששודרה בערוץ 5 על הרצח הזה.

ניר לוין: הכתבה הזאת שהוקרנה בפני כל התלמידים והשיחה של האחות שסיפרה ממקור ראשון על מה שעבר על המשפחה ואיך קרה שאוהד כדורגל מכפר גבירול בא עם סכין ודקר את אח שלה, בשילוב מה שאני סיפרתי מנסיוני בקבוצות הכדורגל, כל זה עבר אל התלמידים בצורה בלתי רגילה.

ניר לוין: קיבלנו פידבקים שזאת היתה הסברה מצוינת.

ניר לוין: להגיע לבתי-ספר ולהעביר מסר כזה לתלמידים, לחבר'ה בני 15-16 שהם קהל אוהדים פוטנציאלי, מספיק ש-10% מהם הולכים למגרשים, שקיבלו את המסר הזה של מה עלול לקרות כתוצאה מאלימות - זה תהליך הסברה שחייב להיות במקביל לנושא הענישה.

אבשלום וילן: תיכף אנשי ההתאחדות יסבירו מה הם הכינו לקראת פתיחת עונה הכדורגל.

אבשלום וילן: אני רואה פה קמפיין יפה של הסברה.

אבשלום וילן: יחד עם מר אברהם זוכמן ממשרד החינוך בהחלט התקדמנו בכל הנושא של הסברה כנגד אלימות בבתי-ספר תיכוניים ויסודיים.

לוני הרציקוביץ: הבעיה היא לא רק עם האוהד המתפרע.

לוני הרציקוביץ: יש את אלה שמפעילים אותם.

לוני הרציקוביץ: כשנסעתי במונית מנמל התעופה בן-גוריון במקרה ישב לידי אוהד של מכבי תל-אביב, לא מהמתפרעים.

לוני הרציקוביץ: הוא סיפר לי שאנשים מתקשרים אל אותם אוהדים ואומרים להם ללכת להתפרע, כשהיעד להתפרעות הוא ספציפי.

לוני הרציקוביץ: לכן יש צורך לעצור את אותם מנהיגים שמעוררים את זה ולהכניס אותם לחקירת משטרה שתגרום להם לפלוט את השמות של האנשים שפונים אליהם, ופעם אחת לתפוס את אלה שמאחור, שבכלל לא באים למשחקים אבל הם יוצרים את האסונות.

לוני הרציקוביץ: לדעתי זה חלק חשוב בעבודת המשטרה והיא היחידה שיכולה לעשות את זה כי היא הגוף היחיד שיכול לעשות האזנות.

לוני הרציקוביץ: הנושא השלישי הוא שהחברים האלה עשו חרם מנויים על הקבוצה ומאיימים על מי שרוכש מנוי.

לוני הרציקוביץ: אם מישהו כבר רוכש מנוי, מאיימים עליו שירביצו לו ויוציאו לו ויתנו לו.

לוני הרציקוביץ: זה חמור מאוד.

לוני הרציקוביץ: אני מעריך - וזה יותר מהערכה - שבמהלך העונה הם יכנסו ליציעים ויעשו פעולות אסורות שבעטיין יעמידו את הקבוצה לדין.

לוני הרציקוביץ: דרך אגב, בשנה שעברה שילמנו כ-100,000 שקל קנסות בשל אנשים שהתפרעו בכדי  שאנחנו נשלם קנסות.

לוני הרציקוביץ: אני משוכנע שגם השנה הם יזרקו חזיזים ורימוני עשן, בהכוונה של אנשים אחרים, ויעשו כל דבר כדי שהקבוצה תשלם קנסות, בכדי לגרום נזק למועדון.

לוני הרציקוביץ: כלומר, יש מי ששולח ויש מי שעושה.

לוני הרציקוביץ: כל אלה מחייבים עבודה מודיעינית.

ניסים בכר: לארגון המאמנים הגיעו הרבה מאוד תלונות.

ניסים בכר: אני עברתי במשך שנים רבות מה שמר ניר לוין עבר ויש לי הרבה מאוד סיפורים.

ניסים בכר: שימו לב שכרגע אנחנו מדברים על מאמנים של ליגות העל, על שידורים ישירים שבהם רואים את האנשים שעומדים מאחורי המאמן, שקונים כרטיסים במיוחד בשורות שמאחורי המאמן, שמקללים אותו במשך כל 90 הדקות, לא נותנים לו להתרכז, מפריעים לו ומחממים את כל הגזרה.

ניסים בכר: מכך זה מתחיל.

ניסים בכר: אחר-כך הם מחכים לו מחוץ למגרש.

אבשלום וילן: אנחנו דנו בהרחבה בנושא הזה של אלימות הורים בליגות הנוער ואף קיבלנו כמה מסקנות.

שאול אייזנברג: מההיכרות שלי את ההתאחדות לכדורגל משני עברי המתרס קרוב ל-40 שנה אני חייב לומר שאני לא זוכר היערכות כזאת לפתיחת עונה, בכל הקשור לחומר הסברה במאבק נגד האלימות, כפי שנעשה בשבועות האחרונים על-ידי ההתאחדות לכדורגל.

שאול אייזנברג: הכנו הרבה מאוד חומר, גם חומר פוזיטיבי וגם חומר נגטיבי.

שאול אייזנברג: אנחנו מבהירים לקהל את החוקים החדשים, ומצד שני אנחנו פונים לילדים.

שאול אייזנברג: הכנו פה פניות לילדים ולנוער בסגנון אחר לגמרי כי אנחנו חושבים שסוג כזה של מסר יכול להרתיע את הילדים.

שאול אייזנברג: ננסה להגיע לכולם אבל לבד לא נוכל לקחת את כל הנטל הזה עלינו.

שאול אייזנברג: אם משרד החינוך או משרד המדע, התרבות והספורט לא ייתנו ידם ויעזרו לנו, לא נוכל להרים את זה בצורה אפקטיבית לבד.

אבשלום וילן: אני רואה שאת התקנות החדשות אתם מתכוונים להדפיס על כרטיסי הכניסה למגרשים ושאתם תחלקו גם מנשר לקהל.

שאול אייזנברג: המנשרים האלה יחולקו בשבועות הראשונים של הליגה בכל מגרש ומגרש.

אבשלום וילן: זה מאוד חשוב.

אבשלום וילן: אני מקווה שאחרי שאחרון האוהדים יידע מה הם בדיוק החוקים, שזה 95% מהעבודה, אז משטרת ישראל תאכוף אותם.

שאול אייזנברג: זה מחזק מאוד את מה שאמר מר לוני הרציקוביץ.

שאול אייזנברג: אנחנו נחלק את זה במחזורים הראשונים של הליגה והאוהדים יקבלו את זה בכניסה למגרש.

שאול אייזנברג: אם אוהד יתפרע והשוטר יבוא אליו ויעצור אותו הוא לא יוכל לשאול מה פתאום עוצרים אותו.

שאול אייזנברג: תאמין לי שהכרתי על בשרי במשך הרבה מאוד שנים את הסיפור שסיפר פה מר לוני הרציקוביץ.

אבשלום וילן: עליך גם איימו?

שאול אייזנברג: בהחלט.

שאול אייזנברג: הוא לא היה עומד במה שאיימו עלי, האמן לי, והוא חזק.

שאול אייזנברג: בשנים 1998-2000 הגשתי 6-7 תלונות במשטרה אך התגובה היתה: תביא אותם, תזהה אותם.

שאול אייזנברג: אבל היום יש חוק.

קריאה: מה זה חשוב?

קריאה: אי ידיעת חוק לא פוטרת.

קריאה: משרד המשפטים היה אמור להתקין את התקנות.

אבשלום וילן: הביאו לוועדת החקירה את הדוגמא של הטיפול באוהדים באנגליה, הוועדה דנה בהצעות ובמקביל גם המשטרה הגיעה למסקנות משלה.

אבשלום וילן: אז חוברו גם משרדי הממשלה לעניין, עשינו עבודת מטה משותפת והוצאנו את העניין לדרך.

אבשלום וילן: הוועדה קיבלה את כל הצעות החוק, חיכתה זמן רב עד שמשרדי הממשלה השלימו את העבודה וביחד הגשנו את הצעת החוק.

אבשלום וילן: לחוק הזה יש באמת אבות רבים, אבל זה למען ההיסטוריה.

אריק הניג: אנחנו מדברים על אלימות בספורט אבל לצערי הרב זה כמובן מקיש מהאלימות בכלל בארץ.

אריק הניג: עם כל הכבוד למר שאול אייזנברג ולהסברה, הסברה היא דבר נהדר ושיווק הוא דבר נהדר אבל יש דברים יותר חשובים.

אריק הניג: הסברה תהיה טובה רק אחרי שהשורש הרע ינוקה, כמו שאמר מר לוני הרציקוביץ.

אריק הניג: אנחנו צריכים לעשות קמפיין ולובינג ברשויות החשובות: הרשות המבצעת (המשטרה) והרשות השופטת.

אריק הניג: קראתי שבשבת אב שלף אולר במשחק של נוער.

אריק הניג: על דבר כזה, לפני שהוא דקר, הוא צריך לשבת לכל הפחות שנה בבית-הסוהר.

אריק הניג: עד שמישהו לא יישב שנה בבית-סוהר, לא יהיה פתרון.

אריק הניג: זאת הדרך היחידה.

אילן יבלקובסקי: היום יש חזיזים קטנטנים שאפשר להחביא אותם בכל מקום.

אילן יבלקובסקי: עם כל האבטחה, אין סיכוי לתפוס אותם.

אילן יבלקובסקי: במשחק האחרון בגמר גביע המדינה היו 700 סדרנים ו-600 שוטרים.

אילן יבלקובסקי: אין סיכוי לעשות חיפוש על כל מילימטר.

אילן יבלקובסקי: אי אפשר לשים מגנומטר בכל אחד מהשערים.

אילן יבלקובסקי: כפי שאמרת, הפתרון הוא בתפיסה הכללית.

אריק הניג: יום אחד עלול לקרות מה שקרה אצלי בקורס מ"כים, שאיזה חייל אידיוט בלבל בין רימון עשן לרימון זרחן ואירע אסון.

אריק הניג: אני חושש שזה יקרה יום אחד במגרשי הכדורגל.

קריאה: זה קרה בבאר-שבע.

אילן יבלקובסקי: אם הם יידעו שיתפסו אותם, זה יפתר.

אריק הניג: נכניס אחד כזה לבית-הסוהר למאסר של שנה, וגמרנו.

עודד הכט: בהמשך למה שאמר מר ניסים בכר, היום העימות הוא גם בכדורגל 7 אצל הילדים הקטנים, בליגות שאין בהן עליות וירידות.

עודד הכט: האלימות של ההורים היא חריפה מאוד.

עודד הכט: אנחנו יושבים ומדברים ועושים פעולות של שיווק והסברה.

עודד הכט: לדעתי הגיע הזמן ליישם את כל התורות שלמדנו.

עודד הכט: במשך 3 שנים לפחות צריך ליישם את החוק בצורה הקשוחה והדרקונית ביותר.

עודד הכט: אני יושב בראש ועדה בנושא איצטדיון בטוח.

עודד הכט: חלק מאנשי הוועדה היו בסיור באנגליה כדי לראות מה קורה שם, כאשר נושא האלימות עלה גם הוא על הפרק.

עודד הכט: באיצטדיון באנגליה יש שלט שעליו כתוב: "כל מי שעובר את קו המגרש עובר עבירה פלילית".

עודד הכט: שמחתי לראות שבמשחק הגביע באיצטדיון רמת-גן היה שלט דומה, כמו באנגליה, וזה היה מצוין.

עודד הכט: צריך להגיע למצב שהקהל יידע שאסור לו לעבור את הגדר - הלוואי ולא יהיו גדרות - יהיה שלט האומר שמי שעובר את הקו עובר עבירה פלילית, ושלא יבואו אחר-כך בטענות.

עודד הכט: דבר שני, ראינו באנגליה הרבה מאוד דברים של חציצה, עם בד יוטה שמפריד בין קהל האוהדים.

עודד הכט: ראיתי שעשו את זה גם באיצטדיון רמת-גן.

עודד הכט: זה דבר שלא היה בעבר.

עודד הכט: אלה דברים מצוינים.

עודד הכט: לפי דעתי אנחנו צריכים לעשות פה כמה דברים.

עודד הכט: ראשית, לקדם את הנושא של הסדרנות, לתת כוח לסדרנים, כפי שנעשה באנגליה.

עודד הכט: פה גם יבוא לידי ביטוי הנושא של שדרוג האיצטדיונים, שהוועדה הזאת עוסקת בו והיא תצא עם תקנות בעניין איצטדיון בטוח - המסמך כמעט מוכן - כולל נושא הארגון של האיצטדיון בעת משחק.

עודד הכט: ראינו את זה באנגליה, זה לא דבר חדש, וזה כתוב גם ב-"Green guide" האנגלי.

עודד הכט: ראינו באנגליה משחק שבו אחד האוהדים קילל.

עודד הכט: ראו אותו מחדר הבקרה כשהוא מקלל ונעמד על-יד הכיסא.

עודד הכט: ניגש אליו סדרן - וטיפחו את הסדרנים, הוסיפו להם גאוות יחידה - קרא לשוטר מבחוץ ואמר לאותו אוהד: ראינו אותך במצלמה, אתה קמת, אתה קיללת, נוציא אותך החוצה.

עודד הכט: הבחור התחנן על נפשו: תשאירו אותי, אל תוציאו אותי מהמגרש - והוא נראה דווקא די אלים ודי ברוטלי, אחד האוהדים השרופים - הוא התחנן על נפשו והשוטר נתן לו אזהרה ואמר לו: תישאר אבל אם תקום מהכיסא, תצא החוצה.

עודד הכט: רואים את כל המגרש מחדר הבקרה, כל כיסא וכיסא.

אבשלום וילן: דיברנו על זה בחוק, על חדר בקרה ועל מצלמות וידיאו.

עודד הכט: אני חושב שצריך ליישם את כל זה: המשטרה, הסדרנים, האגודות.

עודד הכט: לדעתי זה גם מתחיל מהאגודה.

עודד הכט: לא צריך להתבייש להגיד להורים שהילד שלהם גורם לאלימות לקחת אותו לאגודה אחרת, שלא רוצים אותו באגודה, גם אם הוא הכוכב הכי גדול.

עודד הכט: כך צריך להתנהג.

עודד הכט: מה עושה משרד המדע, התרבות והספורט?

עודד הכט: תוך 2-3 שבועות תצא המהדורה האחרונה של חוברת הוועדה בנושא איצטדיון בטוח, כולל הצעה לשדרג 8-10 איצטדיוני כדורגל על בסיס פרויקט "איצטדיון בטוח", שכלול חדרי בקרה ושיפורים שונים.

ניר לוין: חשוב להדגיש גם שהסדרנים והשוטרים יעמדו עם הפנים לקהל.

ניר לוין: היום הם עומדים עם גבם לקהל ורואים את המשחק.

אבשלום וילן: כך אמרנו לכל אורך הדיונים.

אבשלום וילן: אגב, בגמר הגביע הסתכלתי, השוטרים היו בסדר.

עודד הכט: לסיכום אני רוצה לומר שכל הגורמים שמטפלים בזה צריכים לחבור יחד ולמצוא דרכי פעולה.

עודד הכט: עלינו לנקוט בצעדים החמורים ביותר, לא לבוא ברחמנות, וליישם את המאבק באלימות.

עודד הכט: צריך פחות דיבורים ויותר מעשים.

מוטי אקסמיט: לפני שנה וחצי ככתב בערוץ 5 עשיתי תחקיר בנושא הכנסת חומרים מסוכנים למגרשי כדורגל.

מוטי אקסמיט: אני מטפל כבר מספר שנים בנושא האלימות במגרשים.

מוטי אקסמיט: בשיתוף עם המשטרה נכנסתי לשלושה מגרשי כדורגל באזור המרכז: בלומפילד, פתח-תקווה וראשון-לציון עם רימון רסס ועם מטען חבלה.

מוטי אקסמיט: לא הכירו אותי, לא הייתי מחופש.

מוטי אקסמיט: קצין משטרה עמד מאחור ואבטח שהשוטרים לא ירביצו לי חזק אם אני אתפס.

מוטי אקסמיט: הצלחתי להכניס רימוני רסס לאותם מגרשי הכדורגל, בדרבי של פתח-תקווה ולמשחק בין מכבי תל-אביב להפועל חיפה לפני שנתיים כשהיה שם קהל שיא.

מוטי אקסמיט: המשטרה עושה עבודה נאמנה במגרשי הכדורגל אבל עם כל הכבוד, מסתבר שמי שרוצה להכניס חזיזים ורימונים יכול להכניסם.

מוטי אקסמיט: מי שמצליח להכניס רימון עשן, זה בסדר, זה פחות חמור אבל מישהו יכול להכניס גם רימון רסס והסכנה היום גדולה מאוד.

מוטי אקסמיט: יושבים פה אנשי ההתאחדות לכדורגל.

מוטי אקסמיט: אני עוקב אחר כל נושא הענישה בבתי-הדין של ההתאחדות לכדורגל.

מוטי אקסמיט: זה צחוק, פשוט צחוק מהעבודה.

מוטי אקסמיט: הענישה אינה מרתיעה.

מוטי אקסמיט: נכון שלא תמיד הקבוצות הן האשמות בכל אירוע אלימות במגרשים.

מוטי אקסמיט: אמר מר לוני הרציקוביץ ובצדק שהקבוצות בסך הכל נושאות בנטל בשל אלימות האוהדים בתוך היציעים, שזה צריך להיות בטיפול המשטרה, אבל כשקרה המקרה של אמיר רנד, או גם המקרה האחרון שהיה בקריית אליעזר עם שמחת האליפות, אז נכון שבתי-הדין הענישו את מכבי חיפה בעונש קשה אבל בשל ה'פוליטיקה' שיש בין מר יעקב שחר לבין ההתאחדות לכדורגל העונש כמובן לא מומש.

מוטי אקסמיט: גם את זה צריך לקחת בחשבון כשמדברים על האלימות ועל הטיפול באלימות.

חיים צימר: מה זאת אומרת "לא מומש"?

מוטי אקסמיט: הוטל עליהם עונש של הפחתת 8 נקודות ולאחר מכן הורידו את זה ל-2 נקודות.

חיים צימר: אבל זה העונש שנקבע בבתי-הדין.

אבשלום וילן: אני מבקש לא לפרסם את מה שנאמר פה לגבי החדרת רימון רסס לאיצטדיונים כי אני לא רוצה לתת רעיונות למחבלים כיצד לעשות מגה-פיגועים.

אבשלום וילן: אין ספק שאם הצלחת זה מאוד בעייתי, ולא רק בגלל הכדורגל.

אבשלום וילן: הבעיה הגדולה היא איך להפעיל את מערכת ההחלטות שקיבלנו שצריכה כבר לצאת לדרך: מצד אחד, הסברה ומודעות; מצד שני, אני מבקש לקבל תוך שבוע תשובות מהמשטרה איפה עומד המקרה של מכבי תל-אביב.

אבשלום וילן: המשחקים מתחילים עוד חודש.

אבשלום וילן: מטבע הדברים נורא קל לדבר על מכבי תל-אביב, הפועל תל-אביב, מכבי חיפה, ביתר ירושלים והפועל פתח-תקווה - שם כל הפוקוס הציבורי, אבל דווקא בליגות הנמוכות ובמשחקי הנוער והילדים צריכה להיות מההתחלה תגובה ביד ברזל, להבהיר שיש תקנות חדשות ושיש להן שיניים.

אבשלום וילן: אני לא מדבר על מודיעין, על העניין שמר לוני הרציקוביץ העלה, כי כאן עם מעט השקעה יחסית ניתן להגיע לתוצאות, כי זה דמויות מאוד מוגדרות.

אבשלום וילן: זה לא אנשים שצריכים לחפש אותם בין 5 מיליון אזרחים אלא הכתובות ידועות.

חיים צימר: דרך אגב, הקימו יחידת מודיעין במשטרה.

חיים צימר: לפני 3 שבועות כל הרס"מים ישבו אצלנו עם ניצב רונן והופיע שם אחד מאנשי המודיעין הבכירים שלהם.

חיים צימר: כפי שמר לוני הרציקוביץ אומר, הקבוצות יודעות לאתר את ה-20-30 איש הללו.

חיים צימר: אפשר לפנות לקבוצות כדי שקודם כל שמותיהם של האנשים הללו יהיו במאגר של אותה יחידת מודיעין.

חיים צימר: לא מדובר במספר גדול של אנשים.

חיים צימר: בכלל הקבוצות בליגות העליונות זה יכול להגיע לסדר גודל של 400-500 איש.

חיים צימר: משחקי הליגה אמנם מתחילים ב-24 באוגוסט אבל לפני כן יש שני משחקים בגביע הטוטו.

חיים צימר: שם אולי אפשר לעשות את ה"טסט קייס" הראשונים.

חיים צימר: אם תהיה שם התפרעות או התנהגות בלתי הולמת כלשהי, צריך להעניש.

חיים צימר: אני בעד הענישה הנקוטה באנגליה.

חיים צימר: הענישה הכי טובה היא דרישה להתייצבות במשטרה.

חיים צימר: אין עונש יותר חמור מכך שבמשך 3 חודשים אותו אדם צריך להתייצב בדיוק בשעות המשחק.

חיים צימר: אם המשחק מתקיים בבלומפילד הוא לא יידרש להתייצב ביפו אלא דווקא במשטרת חדרה, אז גם הנסיעה הלוך וחזור תמנע ממנו להיכנס למשחק והוא לא יוכל להתחכם.

חיים צימר: זאת השיטה הכי טובה.

זאב גוטמן: ההיערכות שלנו לקראת תחילת העונה בוצעה בכל המישורים בהתאם להנחיות של הוועדה הזאת.

זאב גוטמן: ההיערכות נעשית בשיתוף עם ההתאחדות לכדורגל.

זאב גוטמן: היה לנו גם יום עיון משותף עם כל גורמי הסיור במחוזות ועם מפקדי מגרשי כדורגל ושם הובהרו כל הדברים החדשים, כל השינויים שהוכנסו לקראת העונה הנוכחית: שינוי התקנות, שינויי חקיקה, הכוונת מודיעין, שיתוף פעולה וחיבור של קהל האוהדים אלינו בצורה יותר טובה.

זאב גוטמן: הכוונה היא לקחת את כל המכלול הזה כדי לנסות לשפר את המצב לקראת העונה הקרובה.

זאב גוטמן: הועברו לכל קבוצות הכדורגל ולכל מנהלי מגרשי הכדורגל התקנות החדשות וכל התיקונים המתחייבים והם אמורים עד סוף החודש לשפר את המגרשים בהתאם לתקנות.

זאב גוטמן: אנחנו כבר יודעים שחלק גדול מהקבוצות לא יעמדו בנושא של הכנסת מצלמות טלוויזיה למגרשים, יש להן בעיות תקציביות.

זאב גוטמן: כאן אצטרך את התמיכה של הגורמים הממלכתיים.

אילן יבלקובסקי: ברמת-גן לדוגמה העלות של הכנסת המצלמות על-פי דרישות המשטרה היא 250,000-300,000 דולר.

זאב גוטמן: כפי שאמרתי, אנחנו עובדים בשיתוף פעולה טוב עם ההתאחדות לכדורגל.

זאב גוטמן: שכחו לציין שהעובדה שהדברים ייכתבו על כרטיסים ובמנשרים נבעה גם מבקשה שלנו מהם.

זאב גוטמן: אנחנו הורדנו את כל ההנחיות לשטח בצורה הפרטנית ביותר האפשרית.

זאב גוטמן: יש פה דוגמה לפקודה שהוצאנו ובה כיסינו את כל הנושאים המתחייבים.

זאב גוטמן: כך אנחנו מתכוננים לקראת העונה, כשכל השוטרים יידעו מה הסמכויות שלהם והאיצטדיונים יהיו ברמה יותר טובה.

יעקב דהן: ראיתי חשיבות להגיע לוועדה המכובדת הזאת למרות שלא ישנתי כל הלילה כי לשמחתי נולדה לי נכדה.

יעקב דהן: קראתי בעיתון על הילדים שהתקוטטו בפתח-תקווה ושלפו אולר.

יעקב דהן: למה אנחנו מחכים, שיקרה אסון?

יעקב דהן: אני חושב שיש לקחת את הילדים האלה ולהעניש אותם בחומרה, שבמשך 2-3 שנים הם לא יוכלו לשחק כדורגל ושהוריהם לא יתערבו יותר.

יעקב דהן: הדוגמה השנייה שאני רוצה להציג, לצערי אביו של יוסי בניון בשנה שעברה הניף אצבע משולשת וכמעט היכה עיתונאי ביציעים.

יעקב דהן: האם בגלל שהוא אביו של יוסי בניון הוא צריך לקבל פרס?

יעקב דהן: אני רוצה לשאול את הוועדה, האם אפשר להרחיק אדם כזה מהמגרשים?

יעקב דהן: לדעתי כך צריך לנהוג.

יעקב דהן: כשחקן לשעבר, כחבר הנהלת איגוד המאמנים אני רואה דברים מאוד חמורים בליגות הנמוכות.

יעקב דהן: לפי דעתי צריך להרחיק את השחקנים שההורים שלהם מתערבים בצורה ברוטלית, להרחיק אותם לשנה, שנתיים או שלוש שנים.

יעקב דהן: גם ילדי הם שחקני כדורגל וכהורה אני לא מתנהג כמו אותם הורים.

יעקב דהן: אני מקווה שזה יובא לתשומת לבכם, תודה.

אבשלום וילן: לגבי בניון - זה עכשיו עובר להיות בעיה של הפרלמנט הספרדי ...

אבשלום וילן: יש בעיה בהתנהגות הורים.

אבשלום וילן: אנחנו עסקנו בעניין הזה מספר פעמים.

אבשלום וילן: בניון זה כבר הסוף אבל הבעיה מתחילה, כפי שאמר מר ניסים בכר, בליגות ילדים למיניהן.

אבשלום וילן: ההתאחדות לכדורגל מודעת לכך, משרד החינוך והמשטרה מודעים.

אבשלום וילן: אנחנו טיפלנו בזה.

אבשלום וילן: הבעיה היא שהמירוץ המטורף אחר גידול יוסי בניונ'ים חדשים יוצר מצב שכל הורה חושב שאם הוא לא ידחוף את הילד הוא יכשל.

אבשלום וילן: זה יוצר נזק אדיר, גם לילדים, גם לאווירה, גם ליכולת לגדל כוכבים.

אבשלום וילן: אותם הורים עושים את ההיפך אבל כל אחד מהם חושב שהילד הזה יהיה גאוות המשפחה, שלא לדבר על פרנסת המשפחה ולכן הם מתנהגים כפי שהם מתנהגים.

אבשלום וילן: אני חוזר ואומר, אם אנחנו נצליח בפקודה של המשטרה ובמאמץ הסברה של ההתאחדות, אם כל המערכת הזאת תעבוד כאיש אחד מתחילת העונה הקרובה, וזה יירד גם לליגות הנמוכות ולליגות הילדים - יש סיכוי תוך כמה שנים להתמודד עם הבעיה.

ג'ודי עלאיוף: אני חושבת שצריכה לצאת מכאן פנייה גם להנהלת בתי-המשפט או להשתלמויות של השופטים.

ג'ודי עלאיוף: כאשר אני הבאתי בפני גורמים מסוימים את הרעיון לדרוש מבן אדם להתייצב בתחנת משטרה בעת המשחקים ולהרחיקו מהמגרשים הוא אמר: איזה שופט יגזור דבר כזה?

ג'ודי עלאיוף: זה פגיעה מאוד קשה בכבודו ובזכויותיו של אדם.

אבשלום וילן: אני אדבר עם שר המשפטים בנושא הזה, שיעביר את ההוראה הזאת לשופטים.

אבשלום וילן: נקיים גם שיחה עם השופט דן ארבל, מנהל בתי-המשפט.

אבשלום וילן: ההערה שלך נכונה.

אבשלום וילן: אשוחח איתם כדי שהם יתחילו לקבל את התלונות וישפטו בדיוק בהתאם לחוק.

אבשלום וילן: קיבלתי מכתב מחבר הכנסת איתן כבל על התנהגות לא ראויה של מנהל איצטדיון רמת-גן, שנמצא איתנו פה, כנגד כתבים וצלמים.

אבשלום וילן: גם הכתב נמצא פה.

אבשלום וילן: קיבלתי תלונה נגדית של ההתאחדות לכדורגל כנגד הכתב.

אבשלום וילן: אני לא בית-משפט ואני לא מתכוון לדון פה בעדויות.

אבשלום וילן: אנחנו עוסקים בנושא האלימות בספורט.

אבשלום וילן: אני מבקש שתסבירו בקצרה מה אירע.

משה פרימו: אני חושב שאין לי הרבה להוסיף על מה שכתבתי.

משה פרימו: כתבתי מאל"ף עד ת"ו את כל השתלשלות העניינים.

משה פרימו: 16 שנים אני במגרשי הכדורגל מדי שבת, בכל מקום מקבלים אותי בכבוד גדול.

משה פרימו: אני לא מצפה שבכל מקום יתנו לי כוס קפה ועוגה אך מעולם לא היתה לי תקרית אלימה.

משה פרימו: זה לא תקרית ראשונה עם מר יבלקובסקי שאני מתלונן עליו.

משה פרימו: האיש מתנהג כמו חמום מוח.

משה פרימו: מי שהיה רואה את ארשת פניו כאשר הוא פנה אלי יכול להיות שהיה גם מאשפז אותו.

אבשלום וילן: אני מבקש, אתה בפרלמנט, הוא יושב פה.

אבשלום וילן: אני מבקש ממך לדבר בנימוס.

משה פרימו: הוא יכול להגיב אחר-כך כרצונו.

משה פרימו: לעצם העניין, היינו בהתאחדות לכדורגל במשך מספר שעות.

משה פרימו: כל הכבוד להתאחדות לכדורגל שלא נתנה לכל העיתונאים לעלות לפרוזדור בזמן ישיבת ההנהלה על הקפאת הליגות כי באמת זה היה יוצר שם בלגן.

משה פרימו: הושיבו אותנו בחדר סמוך, עם שתייה קרה ושתייה חמה, הכל היה טוב ויפה.

משה פרימו: כשהסתיימה הישיבה ירדו מר שאול אייזנברג ומר גברי לוי למסיבת עיתונאים קצרה.

משה פרימו: השעה היתה 17:40 כאשר 5 דקות לאחר מכן הייתי צריך לשדר ברדיו.

משה פרימו: ביקשתי ממר אייזנברג דבר ש-16 שנים נותנים לי לעשות בהתאחדות לכדורגל, לדבר מטלפון קווי רגיל משום שראיתי שהבטריה של הפלאפון שלי עומדת להתרוקן.

משה פרימו: מר שאול אייזנברג אמר לי: בוא נעלה למשרד של מנכ"ל ההתאחדות, מר חיים צימר, תבקש רשות.

משה פרימו: עוד לפני שהספקתי להגיע לחדרו של מר צימר, עוד לפני שביקשתי ממנו משהו, הוא כבר הדף אותי החוצה, הוא כבר התנהג אלי בצורה אלימה.

משה פרימו: כשהגיעה רינה המזכירה גם היא אמרה אותם דברים, שאין לעיתונאים מה לעשות שם.

משה פרימו: אני אמרתי להם: אתם אנשים רעים, ואז מר יבלקובסקי התנפל עלי בצורה מפחידה, רדף אחרי לאורך כל המדרגות.

משה פרימו: יתרה מזה, אחרי שהוא איים עלי בור ניסה להרביץ לי ועיתונאים מנעו זאת ממנו.

משה פרימו: הוא התקרב ועמד שני מטרים ממני וכאשר עברו אלי לשידור חי ברדיו הוא הפעיל צופרים בעוצמה גבוהה, צופרים של מכבי אש או של משטרה, וחיבל לי בשידור, ושומעים את זה היטב בהקלטה.

משה פרימו: על כך לא הייתי מוכן להבליג.

שאול אייזנברג: מכיוון שאני כאן לא כנאשם אלא להיפך, אני מוזכר כאן כמי שמר משה פרימו פנה אליו, אני חייב לומר שהמכתב של מר פרימו לוקה, בלשון המעטה, באי-דיוקים.

שאול אייזנברג: לא מדובר כאן במשחק כדורגל אלא בישיבות מכריעות בהתאחדות לכדורגל.

שאול אייזנברג: כל הנהלת ההתאחדות לכדורגל התכנסה בחדר הישיבות.

שאול אייזנברג: ביום שכזה מגיעים עשרות עיתונאים, כולל כל צוותי הטלוויזיה והרדיו.

שאול אייזנברג: באותה ישיבה נתקבלו החלטות על מבנה הליגה, על ירידות והקפאות.

שאול אייזנברג: אני מבעוד מועד הכנתי לרשות התקשורת את חדר האח"מים באיצטדיון רמת-גן.

משה פרימו: אבל זה לא שייך, גם אני אמרתי שהייתם בסדר גמור.

שאול אייזנברג: הכנו את חדר התקשורת לכל אנשי הטלוויזיה והרדיו, הוגש כיבוד, החדר היה ממוזג והם המתינו שם.

שאול אייזנברג: כאשר נגמרה הישיבה מר גברי לוי ואני ירדנו אל העיתונאים והיתה מסיבת עיתונאים מאולתרת.

שאול אייזנברג: כאשר הסתיימה מסיבת העיתונאים ניגש אלי מר משה פרימו ואמר שיש לו בעיה אישית, שהוא חושש שהבטריה שלו תיגמר ולא תהיה לו אפשרות לדווח.

שאול אייזנברג: אמרתי לו שאני אעלה למעלה למשרדים ואבדוק.

שאול אייזנברג: מכיוון שכל התקשורת רצתה להיכנס ולצלם ניתנה הוראה לסדרנים ולמר יבלקובסקי שאף אחד לא יכנס למשרדי ההתאחדות לכדורגל.

שאול אייזנברג: אני עליתי למעלה.

שאול אייזנברג: עוד לפני שנכנסתי ללשכה לבדוק אם ניתן לאפשר לו להתקשר בטלפון הקווי שמעתי בחוץ צעקות.

שאול אייזנברג: כשיצאתי החוצה הסתבר שהוא, עוד לפני שאני חזרתי עם תשובה, התפרץ כלפי האנשים וכלפי הפקידה, כלפי מר יבלקובסקי וכולם.

שאול אייזנברג: זה בדיוק מה שהיה שם.

שאול אייזנברג: מעבר לזה, אני לא יכול להוסיף ולא יכול לגרוע.

שאול אייזנברג: אני מתאר לכם את המצב כפי שהיה.

שאול אייזנברג: כמי שמטפל בעיתונאים, כמי שהיה יושב-ראש איגוד העיתונאים במשך 20 שנה וכמי שנמצא 12 שנים מצידו השני של המתרס, אני חושב שמר פרימו התנהג בצורה לא ראויה שאינה הולמת עיתונאי.

שאול אייזנברג: התלונה של ההתאחדות לכדורגל ושל האנשים בהתאחדות לכדורגל מדברת בעד עצמה.

איתן כבל: מר שאול אייזנברג, את מה שאתה אמרת אמר גם מר משה פרימו פחות או יותר במכתבו.

איתן כבל: הוויכוח הוא על הפירוש של הדברים.

איתן כבל: אני באמת לא הייתי שם אבל גם אתה לא היית שם, הגעת רק אחרי שהתחילו הצעקות וכבר הסקת מסקנה שהוא אשם.

שאול אייזנברג: לא אמרתי שהוא אשם.

שאול אייזנברג: אמרתי שהוא עלה למעלה לפני שחזרתי אליו עם תשובה.

איתן כבל: עשיתי בירור והגיעו לידיעתי לפחות שני מקרים נוספים של שני כתבים, צלם "ידיעות אחרונות" מר יוסי רוט והכתב מר נפתלי כהן מעיתון "הארץ".

איתן כבל: ביררנו את העניין איתם.

איתן כבל: יכול להיות שמר פרימו עשה דבר שלא ייעשה אבל יחד עם זה, בתוך המערכת של ההתאחדות לכדורגל אני חושב שאסור לנו בכלל להגיע למצב כזה.

איתן כבל: קל וחומר אחרי שאמרת את מה שאמרת מנקודת  המבט שלך, ואמרת שאתה תבדוק את זה.

איתן כבל: הבאתי את זה לדיון בשולחן הוועדה לא כהתרסה כלפי ההתאחדות לכדורגל אלא כוועדה שעוסקת יום ולילה במניעת אלימות.

שאול אייזנברג: תגיד פעם מילה אחת טובה על ההתאחדות לכדורגל.

איתן כבל: כשתהיו טובים, אני אגיד.

שאול אייזנברג: אנחנו מצוינים.

איתן כבל: נקודת המבט שלי היא שלא יתכן שאנשים יושבים ומדברים בוקר וערב איך למנוע אלימות ואילו בתוך בית ההתאחדות לכדורגל מגיעים בכלל לסיטואציה כזאת.

איתן כבל: זה לא מקרה ראשון.

איתן כבל: אם זה היה רק מר פרימו, תאמין לי, לא הייתי עושה דבר בעניין, הייתי אומר למר פרימו להגיש את התלונה שלו, לגשת למשטרה, לעשות מה שהוא רוצה.

איתן כבל: ערכתי בירור לגבי שני מקרים נוספים לפחות שחזרו ואמרו אותם דברים וזה הדליק אצלי נורית אדומה.

איתן כבל: ביקשתי להעלות את זה ולומר לכם: חברים יקרים, אנא עשו בדק בית, תבדקו מה קורה אצלכם בבית.

אריק הניג: אני עכשיו מדבר לא כיועץ הוועדה אלא כאדם מהתקשורת.

אריק הניג: אני רוצה שייקחו קצת דוגמאות מחוץ-לארץ.

אריק הניג: יש לי הרגשה שבישראל מתנהגים אל כולם כמו אל אשמים, כמו אל מטרידים.

אריק הניג: בעולם כבר למדו שתקשורת היא הכרח, שאי אפשר בלי תקשורת.

אריק הניג: יש מקומות בארץ בהם מקשים על עיתונאים להיכנס לתא העיתונאים, ולפתע אתה רואה כל מיני חברים ואוהדים שנמצאים בתא.

אריק הניג: אני פונה עכשיו אל ההתאחדות לכדורגל ואל בעלי הקבוצות, תשתדלו לתת כבוד לעיתונאים.

אריק הניג: זה יחזור אליכם אחר-כך, ויחזור בצורה טובה.

אריק הניג: תשתדלו לתת להם את המקום באופן בלעדי, בלי כל מיני אוהדים וחברים.

אריק הניג: קורה באיצטדיונים בכירים בארץ שעיתונאי יושב באיזה מקום ואוהד יושב לידו ומציץ לו בכתוב וגם מעיר לו הערות.

אריק הניג: דבר שני, מר לוני הרציקוביץ, זה קצת קשור אליך, בבלומפילד הציבו את העיתונאים למעלה בתקרה ואסור להם לרדת אפילו לשירותים.

משה פרימו: הם יכולים ללכת לשירותים שני שערים משם.

משה פרימו: אין להם שירותים באותו אזור.

לוני הרציקוביץ: היתה בעיית בינוי בבלומפילד אך זה נפתר.

אריק הניג: משפט לסיכום לקבוצות ולהתאחדות לכדורגל, תנו כבוד לעיתונאים, זה ישתלם לכם.

משה פרימו: מר יבלקובסקי הוא האיש היחיד שלא נותן כבוד לעיתונאים.

משה פרימו: אציג לכם שתי דוגמאות.

משה פרימו: כתב גלי-צה"ל בסיום משחק חצי גמר, ילד בן 20, הגיע עם טייפ ומיקרופון של גלי-צה"ל אך לא היתה לו תעודה מיוחדת של כניסה ללובי.

משה פרימו: אף אחד מהעיתונאים לא ידע על התעודה החדשה הזאת, מזל שאני ביקשתי אז קיבלתי.

משה פרימו: לא היה מדובר על אדם לא מוכר ולא ידוע שרוצה להתפלח אלא על כתב גלי-צה"ל, ילד בן 20 עם מדים ומיקרופון.

משה פרימו: מר יבלקובסקי השפיל אותו מחוץ לדשא.

משה פרימו: אמרו שאסור לעיתונאים לרדת לכר הדשא באיצטדיון רמת-גן, וזה דבר נכון, בהתאם לחוקי פיפ"א.

משה פרימו: עומדים סדרנים גברתנים כמו מייק טייסון, העיקר שהעיתונאים לא יתקרבו למגרש.

משה פרימו: אני רק רוצה לבקש מכם, קחו את הקלטת ממשחק גמר הגביע ותראו את אבי נמני מתראיין אחרי המשחק בתוך איצטדיון רמת-גן ומי 10 האנשים שעומדים מסביבו.

משה פרימו: איתם הוא לא יכול להתעסק, קל לו להתעסק עם עיתונאים.

משה פרימו: מסביבו עמדו בתוך איצטדיון רמת-גן 10 האוהדים הכי בריונים של מכבי תל-אביב באמצע הראיון בשידור חי לערוץ 5. די עם הצביעות הזאת.

אבשלום וילן: זה נוגע למשטרת ישראל, לא אליו.

אילן יבלקובסקי: הכתב הידוע מר משה פרימו אמר שבמשך 16 שנים לא היתה אף תלונה.

אילן יבלקובסקי: אני הייתי עם הבן שלי באותו אירוע בתא הכבוד.

אילן יבלקובסקי: אם תקפתי אותו - יש משטרה שתטפל בזה.

אילן יבלקובסקי: אין לו קייס, הוא בא לפה כי פה יש פרסום, פה הוא יכול להגיד מה שהוא רוצה, יש טלוויזיה, יצלמו אותו והכל נחמד.

אילן יבלקובסקי: האדם הזה מתוסכל כי הוא איבד את הזכויות שלו וכבר שנה שלמה הוא לא משדר במגרשי כדורגל.

אילן יבלקובסקי: לפני שנה פסלתי את מגרש מכבי נתניה.

אילן יבלקובסקי: אותו כתב, מר פרימו, הוא פשוט עיוור בגלל הצעיף הצהוב של נתניה שמכסה את עיניו.

אבשלום וילן: מה הסגנון הזה?

אבשלום וילן: מר אילן יבלקובסקי, עלו טענות ענייניות, תענה תשובות ענייניות.

אילן יבלקובסקי: מר משה פרימו תקף סדרנים באיצטדיון רמת-גן.

אילן יבלקובסקי: יש פה מכתב של מנהל חברת האבטחה שהותקף על-ידיו, אדם שהוא לא ארחי פרחי אלא הוא מנהל בנק.

אבשלום וילן: אני שואל אותך על האירוע במשרדי ההתאחדות לכדורגל.

אבשלום וילן: האם לא נתתם לו לשדר?

אבשלום וילן: האם צפצפת לידו בצופר כאשר הוא עלה לשידור?

משה פרימו: יש הקלטה שמתעדת את זה.

אילן יבלקובסקי: במקרה הספציפי ההוא התפרץ מר פרימו למשרדי הלשכה וצעק על הפקידה.

אילן יבלקובסקי: ביקשתי ממנו לעזוב את המקום והוא צעק: "אתם אפסים, אנשים רעים, אתה וגברי שני אפסים, שניכם 'עבד כי ימלוך' ". אני מוכן ללכת יחד איתו ולהיבדק במכונת אמת.

אילן יבלקובסקי: בסיום, ליד הבן שלי בן ה-13, הוא אמר "אתה יכול למצוץ לי".

אילן יבלקובסקי: צר לי, ככה נאמר לי וזה גם כתוב.

אילן יבלקובסקי: אז יכול להיות שאני אלים, יכול להיות שאני תוקפני.

אילן יבלקובסקי: אני חזרתי מאופ"א לפני יומיים ושם קיבלנו הוראות והסבירו למה יש נהלים ולמה יש אזור מסודר לעיתונאים.

אילן יבלקובסקי: אני מזמין את כל העיתונאים לפנות לרדיו, לאמיר אפרת, לכל החבר'ה שמשדרים היום, לפנות לאנשי הטלוויזיה ולשאול את דעתם, לפנות לעיתונות הכתובה.

אילן יבלקובסקי: יש פה מכתבים של מר אשר גולדברג מ"הארץ" ושל מר אליעזר לחנה מ"רדיו ללא הפסקה" ואשמח אם הוועדה תראה אותם.

אילן יבלקובסקי: אז לעשות ממני איש רע?

אילן יבלקובסקי: בסדר, אני האיש הרע.

אילן יבלקובסקי: תפקידי להיות האיש הרע באיצטדיון.

אילן יבלקובסקי: יש גם רמה של השמצות שאי אפשר לקבל.

אילן יבלקובסקי: למה זה לא קרה עם אף כתב רדיו אחר?

אילן יבלקובסקי: הכתב של גלי-צה"ל לא נכנס באותו יום מכיוון שהוא נתפס כשהוא מעביר את התג שלו, אז הוא הוענש.

שאול אייזנברג: אסביר לך למה זה לא קרה עד היום.

שאול אייזנברג: הייתי 25 שנים איש רדיו, אני מבין גם את המניע של מר משה פרימו.

שאול אייזנברג: כתב שדקה לפני שהוא עולה לשידור נגמרת לו הבטריה יש לו מניע להתפרץ ולהתחנן כי הוא הולך להפסיד את השידור שלו.

שאול אייזנברג: אבל זה לא בעיה של ההתאחדות לכדורגל.

שאול אייזנברג: שהוא יהיה אחראי לבוא עם בטריה, לבוא מוכן לשידור ולטפל כמו שצריך.

שאול אייזנברג: רציתי לעזור לו אך הוא לא רצה בזה.

אילן יבלקובסקי: חבר הכנסת כבל, פנו אליך שלושה עיתונאים שהיו להם בעיות, כל אחד ועניינו שלו.

אילן יבלקובסקי: אף אחד לא יכול לטעון שפעלתי באלימות.

אילן יבלקובסקי: מעולם לא הוגשה נגדי תלונה במשטרה על אלימות כלפי אף אחד.

אילן יבלקובסקי: אני נקי מכל אשמה בעניין הזה.

אילן יבלקובסקי: אני חוזר ואומר בפורום הזה, יש נהלים בהתאחדות לכדורגל ואנחנו נאכוף אותם.

אילן יבלקובסקי: בגמר הגביע לנוער לדוגמה מילטתי את מר לוני הרציקוביץ דרך המגרש ועיתונאים צעקו עלי: "למה אתה עוזר לו?

אילן יבלקובסקי: הרסת את כל הסיפור, תן לו לעבור דרך האוהדים".

אילן יבלקובסקי: אנחנו מנסים לקרר קצת את האנשים, לתת את המרווח הזה בין המשחק לבין התגובות האימפולסיביות שבאות אחרי משחק.

אילן יבלקובסקי: יש הרבה תקריות כאלה והרבה ויכוחים עם עיתונאים, יש לי המון תאקלים ברמה של עבודה.

שאול אייזנברג: מר אילן יבלקובסקי גם לא מחליט.

שאול אייזנברג: הוא רק מבצע.

אילן יבלקובסקי: כשאתה פותר דברים בצורה מכובדת, לא במלים שצוינו במכתב, אפשר מכל דבר לחזור, אבל מדברים כאלה אי אפשר לחזור.

אבשלום וילן: אני מבקש לסכם.

אבשלום וילן: יש את החוק ויש את רוח החוק.

אבשלום וילן: במקרה דנן, למרות שהכתב היה צריך לבוא עם בטריה רזרבית, היתה תקלה, הלכת לבדוק והיה מה שהיה.

אבשלום וילן: אין ספק בכלל שצריך לעזור לכתב רדיו שאמור לעלות לשידור.

אבשלום וילן: אני מקווה ששני הצדדים הסיקו את המסקנות הראויות.

אבשלום וילן: מר שאול אייזנברג, אתה בתור דובר ההתאחדות לכדורגל והאחראי על התקשורת תדאג שלהבא כולם יקבלו יחס הוגן, כפי שנאמר בתקנון אופ"א, ותפתרו את הבעיות.

שאול אייזנברג: הוא קיבל יחס יוצא מן הכלל.

אילן יבלקובסקי: ושיחזירו יחס הוגן.

אבשלום וילן: אני מקווה מאוד שתקלה כזאת לא תקרה.

אבשלום וילן: בזה אני רואה את הפרשה כמחוסלת.

אבשלום וילן: אנחנו עוסקים בבעיות אלימות מאוד קשות ואין לנו צורך לעסוק באירועים מעין אלה.

אבשלום וילן: התקשורת עושה את תפקידה.

אבשלום וילן: כפי שאמר מר אריק הניג, בעידן הנוכחי ספורט לא יכול לעבוד בלי תקשורת.

אבשלום וילן: הם צריכים למלא את תפקידם.

אבשלום וילן: שני הצדדים צריכים להיות ביחסי עבודה תקינים.

אבשלום וילן: אני מקווה שזה באמת תקרית אחרונה.

אבשלום וילן: מר אילן יבלקובסקי, אני רוצה להגיד לך רק עכשיו, אחרי שגמרתי לסכם את הנושא, שכאשר אני באתי למשחק גמר הגביע ---

אילן יבלקובסקי: אני מבקש שלא תעלה את זה כעת.

אילן יבלקובסקי: יש לי תשובה.

אילן יבלקובסקי: זה לא המקום.

אבשלום וילן: אתה לא התנהגת אלי כשורה.

אבשלום וילן: התג לא הגיע אלי, היתה טעות בעקבות פאשלה שלכם, עמדתי וחיכיתי בסבלנות.

אבשלום וילן: היית צריך להפעיל שכל ישר.

אבשלום וילן: אתה מכיר אותי ומזהה אותי, אני לא באתי מהרחוב, באתי כיושב-ראש הוועדה בנושא האלימות בספורט ועמדתי וחיכיתי 10 דקות.

אבשלום וילן: כאשר התחיל המשחק אמרתי: עם כל הכבוד, אתה לא הנפקת את האישור הדרוש, ולא משנה מה היתה הסיבה, אז גם אתה תדאג ל'בטריה רזרבית'.

אבשלום וילן: למה שאני אעמוד שם כמו אידיוט?

אבשלום וילן: נעזוב את האופן שבו דיברת אלי, אני לוקח את זה ברוח ספורטיבית, לכל אחד זה קורה.

אילן יבלקובסקי: אתה לא מדייק.

אילן יבלקובסקי: אתה ביקשת להכניס מישהו שהוא לא עיתונאי ובלי כרטיס לתא כבוד א'.

אבשלום וילן: אתה לא נתת לי להיכנס ואני חיכיתי.

אבשלום וילן: הבנתי שהיית לחוץ ושהיתה הרבה עבודה.

אילן יבלקובסקי: האם לא דיברתי אליך בנימוס?

אילן יבלקובסקי: אמרתי לך: סליחה, אנחנו נבדוק את זה.

אבשלום וילן: כל אחד צריך להחזיק בטריות רזרביות ושיקול דעת.

אבשלום וילן: קיבלתי תלונות גם ממר נפתלי כהן וגם ממר יוסי רוט.

אבשלום וילן: עם כל הכבוד למקרה הפרטי שמר פרימו הציג, אני מעלה לדיון את נושא היחסים בין הנהלת ההתאחדות לכדורגל לבין התקשורת.

אבשלום וילן: קיבלנו מספר תלונות.

אבשלום וילן: המשטרה צריכה לעסוק בדברים החשובים באמת ולא במי נתן למי קו, ומי לקח בטריה רזרבית ואיפה היה תג הזיהוי.

אבשלום וילן: אני מקווה שבזה הפרשה הזאת מחוסלת.

אבשלום וילן: פנינו אל השמש העולה.

אבשלום וילן: מר אילן יבלקובסקי, כפי שלמדתם באופ"א צריך לשמור על הכללים, אבל מצד שני צריך באמת שהדברים יתנהלו כראוי וכאשר יש תקלות צריך לעזור ולהשלים.

אבשלום וילן: אני מסכם, הנושא העיקרי של הישיבה הזאת הוא כל נושא האלימות.

אבשלום וילן: נציגת המשטרה העירה פה הערה מאוד חשובה, שיכול מאוד להיות שאחרי שההתאחדות לכדורגל תעשה את הפרסום הגדול, ואחרי שהמשטרה תבצע את המעצרים של קומץ המתפרעים, כאשר זה  יגיע לדרג השיפוט עוד לא יפנימו שם את החוקים החדשים.

אבשלום וילן: לקחתי על עצמי לטפל בזה.

אבשלום וילן: יושבים פה נציגי איגוד המאמנים.

אבשלום וילן: אני אומר לכם, הבעיה הגדולה היא לא רק הליגות הגבוהות אלא הליגות הנמוכות, ליגות הילדים והנוער, מאיפה שהכל מתחיל.

אבשלום וילן: בשנה הקרובה אני מתכוון לטפל בנושאים הללו במסגרת הוועדה טיפול מאוד חריף כדי לתת את ה'מכה' החינוכית גם שם.

אבשלום וילן: תודה לכולכם.

אבשלום וילן: אנחנו נתראה ב-24 באוגוסט.